VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL UODEGOTŲJŲ VARLIAGYVIŲ IMPORTO IR PREKYBOS

2018 m. balandžio 30 d. Nr. B1-357

Vilnius

Vadovaudamasis Lietuvos Respublikos veterinarijos įstatymo 6 straipsnio 3 dalimi ir atsižvelgdamas į 2018 m. vasario 28 d. Komisijos įgyvendinimo sprendimą (ES) 2018/320 dėl prekybai uodegotaisiais varliagyviais Sąjungoje ir jų įvežimui į Sąjungą taikomų tam tikrų gyvūnų sveikatos apsaugos priemonių, susijusių su grybeliu Batrachochytrium salamandrivorans (OL 2018 L 62, p. 18),

1. N u s t a t a u, kad:

1.1. uodegotieji varliagyviai, siunčiami į kitą Europos Sąjungos valstybę arba importuojami iš trečiųjų šalių į Lietuvos Respubliką, turi būti karantinuojami karantino patalpose, atitinkančiose sprendimo (ES) 2018/320 II priedo reikalavimus ir registruotose Valstybinės veterinarinės kontrolės subjektų, išskyrus maisto tvarkymo subjektus, veterinarinio patvirtinimo ir įregistravimo tvarkos aprašo, patvirtinto Valstybinės maisto ir veterinarijos tarnybos direktoriaus 2005 m. kovo 1 d. įsakymu Nr. B1-146 „Dėl Valstybinės veterinarinės kontrolės objektų, išskyrus maisto tvarkymo subjektus, veterinarinio patvirtinimo ir įregistravimo tvarkos aprašo patvirtinimo“, IV skyriuje nustatyta tvarka (veiklos kodas – 96);

1.2. išlaidas, susijusias su uodegotųjų varliagyvių laikymu karantino patalpose, padengia uodegotųjų varliagyvių siuntos importuotojas arba uodegotųjų varliagyvių laikytojas.

2. N u r o d a u:

2.1. Valstybinės maisto ir veterinarijos tarnybos Pasienio maisto ir veterinarinės kontrolės skyriaus pasienio veterinarijos postams (poskyriams):

2.1.1. patikrinti visas į Lietuvos Respubliką importuojamas uodegotųjų varliagyvių siuntas dėl atitikties sprendimo (ES) 2018/320 4 straipsnio reikalavimams,

2.1.2. užtikrinti sprendimo (ES) 2018/320 5 straipsnio ir šio įsakymo 1 punkto laikymąsi;

2.2. Valstybinės maisto ir veterinarijos tarnybos teritorinių padalinių viršininkams-valstybiniams veterinarijos inspektoriams paskirti valstybinį veterinarijos gydytoją, atsakingą už karantino patalpų, kuriose laikomi, stebimi, tiriami ar gydomi uodegotieji varliagyviai, kontrolę (už sprendimo (ES) 2018/320 3, 6 ir 7 straipsnių įgyvendinimo kontrolę);

2.3. Valstybinės maisto ir veterinarijos tarnybos Gyvūnų sveikatingumo ir gerovės skyriui sprendimo (ES) 2018/320 9 strapsnyje nustatytais terminais ir tvarka parengti ir pateikti Europos Komisijai ataskaitą apie uodegotųjų varliagyvių siuntas.

3. P a v e d u įsakymo vykdymo kontrolę pagal kompetenciją Valstybinės maisto ir veterinarijos tarnybos Pasienio maisto ir veterinarinės kontrolės bei Gyvūnų sveikatingumo ir gerovės skyriams.

4. N u s t a t a u, kad šis įsakymas galioja iki 2019 m. gruodžio 31 d.

Direktorius	Darius Remeika